【明報專訊】香港人口老化,愈嚟愈多銀髮族退而不休繼續就業。美心集團都有聘請唔少長者,當中有一位百歲人瑞——103歲嘅高級財務經理龐敬嫻(龐姑娘)服務美心會計部逾60年,由美心1956年成立第一間餐廳做起,當時美心未有寫字樓,龐姑娘每日就坐喺餐廳廚房後嘅小倉庫,幫餐廳管數。美心話,龐姑娘心繫集團,到103歲仍堅持「我要返工」,不但係全公司最年長員工,更可能係其中一位亞洲最年長嘅在職女性。
龐姑娘嘅故事噚日傳出後引起網民熱議,有人話值得尊敬,有人擔心龐姑娘身體。亦有網民講笑話,記得美心創辦人伍沾德長女伍淑清2019年反修例運動時講過要「放棄年輕人」。
銀髮退而不休 美心一成員工逾60歲
美心、尊賢會同聖公會福利協會上月27日舉辦「萬歲飲茶O2O」活動,邀請多位服務超過五六十年嘅美心員工同250位護老院長者一齊飲茶。美心話現有2萬名香港員工,近半40歲以下,11%即約2500人60歲以上,28人70歲以上。美心指唔少員工服務逾30、40年,到退休年齡仲想繼續發展所長,所以安排退休員工可以合約或兼職形式留任原本崗位。